Objavte úžasný svet slovenských a českých ekníh s aplikáciou

Knihy v slovenčine a češtine

Philip Houston, Michael Floyd, Susan Carnicerová a Don Tennant.

AKO ODHALIŤ LOŽ.

Preklad: Aedit, s.r.o., www.aedit.cz, Peter Sámel

Jazyková koretkúra: Aedrit, s.r.o., www.aedit.cz

Dizajn obálky: Graphicsoul s.r.o., www.graphicsoul.sk

Vnútorná úprava a sadzba: Hana Fašungová, www.vasgrafik.sk

V roku 2013 vydalo vydavateľstvo The Vision s.r.o., Madunice. www.thevision.sk

Copyright epub version © 2013 iAdverti

All rights reserved.

www.iadverti.com

No part of this book may be reproduced in any form or by any electronic or mechanical means including information storage and retrieval systems, without permission in writing from the author. The only exception is by a reviewer, who may quote short excerpts in a review.

Všetky práva vyhradené. Žiadna časť tejto publikácie nemôže byť reprodukovaná, uložená vo vyhľadávacom systéme alebo rozširovaná žiadnym spôsobom a v žiadnej forme bez predchádzajúceho súhlasu vydavateľa.

ISBN-978-80-89632-10-7

Tým, ktorí sa obetovali v službe ušľachtilej veci

Všetky uvedené skutočnosti, názory alebo analýzy vyjadrujú postoje autorov a neodrážajú oficiálne postoje ani stanoviská CIA ani žiadnej inej vládnej agentúry USA. Nič z obsahu knihy sa nemôže vykladať ako prehlásenie alebo implikovanie overenia hodnovernosti informácií zo strany vlády USA alebo potvrdenie názorov autorov zo strany spravodajskej služby. Tento materiál posudzovala CIA, aby sa predišlo odhaleniu utajených informácií.

POĎAKOVANIA

Táto kniha je z veľkej časti vyvrcholením práce mnohých ľudí, ktorých mená nie sú na obálke, a v ešte väčšej miere jej vydanie umožnila láskavá podpora našich rodín. Povzbudenie a rady ľudí, ktorí sú nám najbližší, spolu s ich neochvejnou ochotou zdieľať s nami záťaž, ktorá nevyhnutne sprevádza akékoľvek zmysluplné úsilie, predstavujú základ celého nášho snaženia, ktoré trvalo niekoľko rokov.

Počas celého procesu prípravy knihy sme boli obklopení ľuďmi, ktorí prejavovali nielen láskavú veľkomyseľnosť pri poskytovaní svojho času a odbornosti, ale aj nefalšovanú túžbu pomôcť nám urobiť z tejto knihy hodnotný príspevok kdanej téme, ktorý môže skutočne zmeniť životy ľudí k lepšiemu. Obzvlášť sme vďační za znamenité poradenstvo Peterovi Romarymu, medzinárodne uznávanému právnemu expertovi a vzácnemu priateľovi a kolegovi, a navyše partnerovi v spoločnosti QVerity, ktorú sme založili na zlepšovanie a spoločné využívanie koncepcií, predstavených v tejto knihe. Osobitné poďakovanie patrí aj ďalším našim priateľom a kolegom z QVerity vrátane zakladajúceho partnera Billa Stantona, výcvikového špecialistu Jacka Bowdena amarketingového guru Bryana Stevensona.

K ďalším ľuďom, ktorí zanechali na tejto knihe stopy svojimi mimoriadnymi schopnosťami, patria tí, ktorí čítali znovu a znovu rozličné variácie rukopisu, medzi nimi Debi Houstonová, Jim a Frances Winsteadovci, Alex aTerri Reevesovci, Mike aPennyHoustonovci, Casey a Debbie Houstonovci, Philip a Rebecca Houstonovci, Chris Houston, Beth Houstonová, Nick Dawson, Ardith Tennantová a Marcy Romaryová. Náš agent, Paul Fedorko z firmy N. S. Bienstock vNewYorku, mal víziu, že každý by mal mať prístup k tomu, čo on sám zažil na jednom z našich školení, a dostatok predvídavosti, s akou nás viedol pri transformácii tejto skúsenosti do rámca pre našu knihu. Tím vydavateľstva St. Martin’s Press nemohol byť profesionálnejší aprístupnejší spolupráci, amy sme zaviazaní ich talentovaným redaktorom a výtvarníkom. Náš vydavateľ Marc Resnick je najlepší vo svojom odbore – jeho flexibilite a dobrej povahe sa vyrovná iba jeho skvelé vydavateľské umenie. Veľmi oceňujeme dôveru, ktorú do nás ochotne vložil.

OSOBNÉ POĎAKOVANIA PHILA HOUSTONA

Ak najväčším klamstvom v živote je presvedčenie, že akýkoľvek výrazný úspech patrí výlučne nám, potom zrejme najväčším pokladom v živote sú ľudia okolo nás, bez ktorých by akýkoľvek cieľ bol iba snom. Spoluautorom tejto knihy by som nemohol byť bez neochvejnej podpory mojej skvelej a úžasnej rodiny, ktorú tvoria manželka Debi, synovia Phil mladší a Chris a dcéra Beth. Bez ich lásky, podpory a porozumenia by som nikdy nedokázal robiť tento druh práce, ktorý mi umožnil cestovať po svete, anásledne vypracovať techniky, ktoré sme zachytili v tejto knihe. Osobitné poďakovanie patrí mojim deťom, ktoré mi dovolili použiť ich osobné príbehy a drobné postrehy na ilustráciu niektorých našich techník v tejto knihe.

Je veľa ľudí, ktorých priateľstvo a podporu budem vždy s láskou opätovať, ale štyria bývalí kolegovia zo spravodajskej služby si zaslúžia osobitnú zmienku. Spolu s týmito štyrmi kolegami som založil našu prvú komerčnú firmu na poskytovanie výcviku v odhaľovaní klamstva. Bez tvrdej práce, podnikateľského ducha a obetavosti Billa Fairweathera, Jacka Bowdena, Garyho Barona a štvrtého kolegu, ktorý musí zatiaľ zostať bez mena, by táto kniha nemusela byť nikdy napísaná. Budem im navždy zaviazaný. Ich kariéry v službe našej krajine si zaslúžia samostatné knihy.

Ústredná spravodajská služba CIA je, samozrejme, v pozadí všetkého, čo sme napísali, a bol by som povrchný, keby som nepovedal aspoň pár slov o tejto pozoruhodnej organizácii.

Pracujem tam takmer dvadsaťpäť rokov a neviem si predstaviť, že by som svoju pracovnú dráhu absolvoval niekde inde. Dôležité je, že väčšina práce spravodajskej služby prebieha v utajení, a zároveň je trochu sklamaním, že každý občan tejto krajiny nemôže byť priamym svedkom obrovských úspechov, ktoré zamestnanci CIA každodenne dosahujú po celom svete. Jednoducho sa vo svete nenájde skupina lepších a oddanejších ľudí, ktorí nepracujú pre uznanie, ale iba pre slobodu.

OSOBNÉ POĎAKOVANIA MICHAELA FLOYDA

Mal som šťastie, že som vyrastal na dedine. Je do dedina Columbus v Nebraske, malá farmárska komunita v srdci našej krajiny, plná statočných ľudí, ktorí nasledujú príklady a nie slová. Nikto nikdy nič v živote nedosiahol bez pomoci ostatných. Priestor mi, žiaľ, nedovoľuje vzdať poctu nespočetnému množstvu ľudí, ktorí hlboko ovplyvnili celý môj život.

Osobitne chcem poďakovať svojim učiteľom, trénerom, priateľom a susedom. Svojmu celoživotnému priateľovi a partnerovi pri kanadských žartíkoch Stevovi Andersonovi – ďakujem ti za to, že si mi vždy kryl chrbát. Svojmu atletickému a futbalovému trénerovi na strednej škole Ronovi Callanovi – ďakujem vám za inšpiráciu a príklad. Svojmu chválenkárskemu a podnikavému kamarátovi z armády Frankovi Argenbrightovi – ďakujem ti za to, že si ma celé tie roky povzbudzoval v mojej práci pri odhaľovaní klamstva.

Svojmu mentorovi, zosnulému Johnovi E. Reidovi, ktorý ma nazýval „nehanebným chalanom z Nebrasky“ – dúfam, že ste na našu knihu hrdý. Mojim profesorom z právnickej fakulty Paule Lustbaderovej a Davidovi Boernerovi – ďakujem vám za jeden z najdôležitejších darov vmojom živote: dôveru v seba samého. Mojim krásnym sestrám Julie a Stephanie – ďakujem vám za usmerňovanie, veľkomyseľnosť a humor. Na pamiatku mojich rodičov Billa aWilmy Floydovcov – chcem vyjadriť svoju najhlbšiu vďaku za ich vplyv a bezpodmienečnú lásku. A čo je najdôležitejšie, ďakujem svojej manželke Estelite – pozoruhodnej psychiatričke pre deti, adolescentov a dospelých – za tvoje povzbudzovanie, podporu, múdrosť, spiritualitu a lásku. Si mojou skalou.

OSOBNÉ POĎAKOVANIA SUSAN CARNICEROVEJ

Podobne ako moji spoluautori, aj ja som mala to šťastie, že som strávila svoj život obklopená výbornými priateľmi a členmi rodiny, ktorí mi počas tých rokov pomáhali správnym nasmerovaním a podporou. Úprimné poďakovanie venujem svojim rodičom Anne Marie a Jackovi Brentonovcom, a tiež Cliffovi Muncymu, ktorý občas spochybňoval niektoré moje rozhodnutia, tým som si istá, ale napriek tomu mi vždy poskytol neochvejnú podporu. Veľmi som vďačná svojim úžasným priateľom a mentorom Sheile Derryberryovej a Warrenovi Hammerovi, ktorí odo mňa očakávali len to najlepšie, v osobnej aj profesionálnej sfére, a celý čas ma viedli k tomu, aby som si verila. Bez nich by moja účasť na projekte knihy nebola možná. Hoci tu nemám priestor, aby som sa poďakovala všetkým, je oveľa viac mojich priateľov, ktorí mi pomohli pri spoluautorstve tejto knihy, či už tým, že mi poskytli zásobu príbehov, alebo jednoducho podporou tejto myšlienky, a som im všetkým vďačná. Osobitne ďakujem Cindy a Stevovi Gensurowským, s ktorými som strávila nespočetné hodiny. Sedeli sme na palube, rozprávali si príbehy podobné tým, ktoré sú uvedené v knihe, a celkovo sme rozoberali život. Sprevádzate ma životom mnoho rokov a vaše priateľstvo je pre mňa celoživotným darom.

Napokon, najväčšia vďaka patrí mojim deťom Lauren a Nickovi za to, že ste mi dovolili použiť príbehy o vás, ako v rámci nášho výcviku, tak aj v knihe. Naše búrlivé životy nie sú vždy jednoduché, ale vďaka vašej láske a podpore, ako aj zmyslu pre humor, každý deň stojí za to. Som na vás oboch veľmi hrdá a teším sa na pokračovanie cesty k dospelosti s vami oboma. Teraz si urobte domáce úlohy! Milujem vás, decká.

OSOBNÉ POĎAKOVANIA DONA TENNANTA

Mám obrovské šťastie, že bývam v areáli školy Green Acre Bahá’í School v meste Eliot v Maine, kde hodnoty, ako je pravdovravnosť, tvoria základ samotnej existencie školy. Moja manželka Ardith je tam zamestnaná, takže môžem žiť a pracovať v prostredí, ktoré pestuje hlboký zmysel pre vrodenú ušľachtilosť ľudstva. Bol to dar, že som mohol pomôcť pri písaní tejto knihy na mieste, kde sa chyby nás ako ľudských bytostí považujú za prekážky, ktorým čelíme my všetci. Takže je to dobré miesto na prácu, ak píšete o situáciách v ktorých sa ľudia testujú s možnosťou voľby medzi pravdou a nepravdou. Nie je tu sklon súdiť človeka, alebo hádzať kameňom, pretože sa tu bežne pripomína, že sme v tejto veci spoločne a že všetci musíme pracovať na tom, aby sme sa dostali tam, kde máme byť. Chcem vyjadriť srdečné poďakovanie všetkým našim priateľom tu v Green Acre a v širšej komunite mesta Eliot za ten dar opatrovaný s láskou, a za ich sústavné povzbudzovanie a podporu.

Keď uvažujem o všetkom, čo sa stalo vmojom živote, a o každom človeku, ktorý zohral úlohu v tom, že som sa mohol zapojiť do písania tejto knihy, moje myšlienky sa vracajú k rodine. Moje deti – Ardith (pomenovaná podľa svojej starej mamy a tretia v poradí), Don (áno, naše prvé dve deti dostali naše mená – nechajte to plávať), Dan a Shelly – mi dali viac, než by som im ja ako otec mohol dať za desať životov. Každé z nich má kvality, ktoré, dúfam, budem mať, keď vyrastiem. Nakoniec to najvzácnejšie, moja milovaná žena ma naučila, čo to znamená skutočne niekoho milovať a skutočne byť niekýmmilovaný. Ona je, a vždy bude, mojím anjelom.

ÚVOD

Vitajte v našom svete

Predstavte si, že je neskoré popoludnie 11. septembra 2001. Záchranné oddiely zápasia s čímsi nepredstaviteľným uprostred hromady ostro zapáchajúcich trosiek na Ground Zero v New Yorku, kde ešte ráno stáli dvojičky Twin Towers Svetového obchodného centra. Vrak lietadla United Airlines letu 93 zmenil pokojné pole neďaleko mesta Shanksville v Pennsylvánii na miesto hrôzostrašnej katastrofy. Ešte sa dymí z obrovskej ohorenej diery prerazenej v severozápadnej stene budovy Pentagonu, iba pár minút jazdy po diaľnici Georgea Washingtona od miesta, kde sa spolu s kolegami stále vyrovnávate s tým, čo sa stalo. Spojené štáty americké čelia útoku.

Nie ste na tom inak ako stovky miliónov vašich spoluobčanov v Amerike a na celom svete, ktorí sa s tým tiež musia vyrovnať. Tie emócie sú u všetkých takmer rovnaké. Rozdiel je v tom, že vy ste dôstojníkom Ústrednej spravodajskej služby a disponujete jedinečnými schopnosťami, ktoré sa budú využívať na to, aby ste pomohli určiť zdroj útoku, charakter okamžitej hrozby pre štát a najlepší spôsob, ako predísť opakovaniu tejto situácie. Vitajte v našom svete.

My traja sme do tohto sveta vstúpili z úplne odlišných smerov a z veľmi rozdielneho prostredia. Naším spoločným menovateľom bola zmes fascinácie ľudskou povahou a presvedčenia, že nepravdivosť je základom obrovského množstva problémov, s ktorými sa stretávame ako jednotlivci, ako štát, aj ako svetové spoločenstvo.

Phil Houston bol kariérnym dôstojníkom CIA, ktorému roky skúseností na mieste examinátora na polygrafe spravodajskej služby priniesli nielen vysokú funkciu v oblasti dohľadu nad vnútorným vyšetrovaním a bezpečnosťou pracovníkov a zariadení CIA, ale priviedli ho aj k vypracovaniu unikátneho súboru poznatkov, ktorý vychádzal zo stoviek pohovorov a nenásilných výsluchov a ktorý krajina využila v jednom z najstrašnejších okamihov svojej histórie. Michael Floyd pracoval pred vstupom do služieb CIA ako odborník na polygraf v súkromnom sektore. Realizoval výcvik examinátorov v rámci CIA a v celom verejnom a súkromnom sektore, a tiež vykonával vyšetrenia na polygrafe v stovkách trestných vyšetrovaní, z ktorých mnohé patrili medzi najzávažnejšie prípady. Susan Carnicerová, odborníčka na kriminálnu psychológiu, bola operačnou dôstojníčkou CIA v hlbokom utajení. Neskôr sa vynorila z temnoty a slúžila ako examinátorka poslancov. Nuž a všetci sme v sebe mali neprekonateľnú, neodbytnú túžbu: aby sme dokázali rozpoznať, či tá ktorá osoba hovorí pravdu alebo nie. Metodika odhaľovania klamstva, ktorú vám v tejto knihe predstavíme, je založená na skúsenostiach s vyšetrovaním na polygrafe, čo je postup, ktorým sa dá celkom spoľahlivo overovať pravdovravnosť človeka, ak ho vykonáva skúsený examinátor. Miera efektívnosti používania našej metodiky je porovnateľná s efektívnosťou, ktorá sa dosahuje pri použití polygrafu, alebo je dokonca vyššia.

Phil bol hlavným architektom metodiky, ktorú vypracovali v rámci CIA špeciálne pre spravodajskú službu a ktorú tu nemôžeme zverejniť, pretože je potrebné chrániť zdroje a metódy CIA. Jej efektívnosť si však rýchlo získala také veľké uznanie, že o možnosť absolvovať výcvik k tejto metodike sa uchádzali (a dostali ju) zástupcovia širšej spravodajskej komunity a tiež federálne orgány činné v trestnom konaní. My traja sme odvtedy spoločne pracovali na jej ďalšom rozvoji a upravovali sme ju pre širokú škálu aplikácií.

Udalosť, ktorá nám otvorila cestu k tomu, aby sme túto metodiku mohli predstaviť aj vám, sa odohrala v roku 1996, keď Phil a niekoľkí jeho kolegovia z bezpečnostného úradu CIA dostali od spravodajskej služby povolenie poskytovať výcvik aj pre súkromný sektor. Zatiaľ čo mnohé z aplikácií tejto metodiky v rámci spravodajskej komunity boli jednoznačne utajené, o samotnejmetodike padlo rozhodnutie, že nie je tajná, a tak nebol dôvod brániť záujemcom zvonku, aby tiež absolvovali príslušný výcvik. Susan, ktorá sa stala vedúcou inštruktorkou pre túto metodiku v rámci CIA, sa o niečo neskôr tiež zapojila do našich aktivít mimo spravodajskej služby. Odvtedy sme my traja poskytli výcvik pre stovky organizácií, od klientov zWall Street, cez obchodné spoločnosti a právnické firmy, až po neziskové organizácie, akademické inštitúcie amiestne orgány činné v trestnom konaní.

Uvedomovali sme si však, že tento model má úplne univerzálne uplatnenie, a tak zostáva obrovské množstvo ľudí, ktorých nikdy nedokážeme zapojiť do našich výcvikových programov. Preto sme sa rozhodli, že ďalším logickým krokom je predstaviť tento model všetkým ľuďom, ktorí ho môžu využiť v každodennom živote – v práci, doma a v škole. Práve do toho vstupujete.

Tak ako každý iný človek, aj vy si bežne kladiete otázky, odpovede na ktoré významne ovplyvňujú váš život. Hovorí váš šéf pravdu o vyhliadkach na nasledujúce dva štvrťroky a o tom, prečo sa každému oplatí zostať na mieste a neutekať radšej ku konkurentovi? Je vaša najbližšia bytosť úprimná, keď tvrdí, že minulú noc sa nestalo nič iné, len si zašla s pár priateľmi na pohárik? Správa sa vaše dieťa čestne, ak vás uisťuje, že nikdy neskúšalo drogy? Iné otázky môžu mať menej osobné dôsledky, ale vy aj tak chcete poznať odpovede: Myslí to ten rozohrávač tentoraz vážne, keď hovorí, že sa na budúcu sezónu nevráti? Je ten politik úprimný, keď tvrdí, že nebude kandidovať za prezidenta?

Predstavte si, že by ste dokázali rozpoznať klamstvo v odpovediach na tieto otázky a na nespočetné množstvo ďalších podobných otázok, ktoré sa okolo vás dennodenne objavujú – že by ste v sebe dokázali rozvinúť schopnosti, ktoré by vás doviedli k tomu, čo my nazývame „okamih odhalenia lži“. Vitajte vo svojom novom svete.

Aké je pre nás ťažké nazvať niekoho klamárom

Ľudia veria klamstvám nie preto, že musia, ale preto, že chcú.

– Malcolm Muggeridge

Zdalo sa, že v ten deň si Phil vytiahol dlhú slamku. Zahraničný informátor, s ktorým mal dohodnutú schôdzku v hoteli v centre mesta v krajine, ktorú nemôžeme menovať vzhľadom na citlivú povahu tamojšej činnosti CIA, pracoval pre spravodajskú službu už dobrých dvadsať rokov a jeho lojalita sa považovala za preukázanú. Informátora, ktorého budeme volať Omar, pracovníci CIA za tie roky vypočúvali pri mnohých príležitostiach, akými boli podávanie hlásení a rutinné bezpečnostné pohovory, pričom každé stretnutie len posilňovalo jeho dôveryhodnosť. Omar si vyslúžil uznanie ako spoľahlivý partner, ktorý bol pripravený splniť úlohu, kedykoľvek to od neho žiadali.

Phila a jeho kolegov z bezpečnostného úradu pár týždňov predtým vyslali z domovskej základne v Langley, aby vykonali rutinné pohovory s najdôležitejšími informátormi vo viacerých krajinách daného regiónu. Informátori, rovnako ako samotní zamestnanci CIA, museli absolvovať pravidelné pohovory, aby sa spravodajská služba uistila, že naďalej spĺňajú jej prísne bezpečnostné požiadavky. Táto práca bola zaujímavá – dostať sa do terénu bola vždy vítaná zmena – ale vyčerpávajúca. Pohovory mohli byť mimoriadne intenzívne amohli trvať celé hodiny, ak informátor pri odpovedaní na otázky vykazoval akékoľvek náznaky klamania.

Pedant na domáce úlohy Phil si preštudoval Omarov spis, ako keby sa pripravoval na vedenie svojho milovaného univerzitného futbalového tímu East Carolina University Pirates v Virginia Tech University. Prezeral si správy o predchádzajúcej Omarovej činnosti, ako keby sledoval záznam zo zápasu, a snažil sa zachytiť akýkoľvek skrytý detail alebo jemný odtienok, ktorý by mu pomohol zaistiť víťazstvo. Keď napokon spis zavrel, tešil sa zo svojho šťastia. Toto bude jednoduché. Omar bol zjavne absolútne čistý.

Keď Phil odchádzal z ich zabezpečeného priestoru, aby urobil pohovor s Omarom, pri dverách ho zastihol jeden z kolegov.

„Asi sa nevrátiš dosť skoro, aby sme potom zašli na večeru, však?“

„Ale hej, vrátim sa, tento bude malina,“ uistil ho Phil „Budem tu o dve hodiny.“

Kolega bol zjavne skeptický. „No určite,“ povedal.

„Pozri, konečne som mal šťastie,“ trval Phil na svojom. „Viem, v poslednej dobe som mal kopu ťažkých prípadov, ale tento je iný. Tohto chlapíka už preverovalo toľko našich ľudí, že sa naozaj niet čoho báť. Dve hodiny.“

Phil si to namieril na vopred dohodnuté miesto stretnutia, do hotelovej izby vo výškovej budove v centre mesta. Už len samotný príchod Omara do hotela bol utajenou operáciou, starostlivo zladeným plánom, ktorý sa realizoval s absolútnou presnosťou, aby Omara neodhalili nepriateľské spravodajské služby. Keď boli Phil s Omarom bezpečne usadení v určenej izbe, apartmáne s pohodlnou sedacou súpravou na jednom z vyšších poschodí, pustili sa do srdečného rozhovoru a potom Phil začal pracovať.

Phil sedel na gauči a ponúkol Omarovi, aby si sadol na vedľajšiu pohodlnú stoličku. So stovkami podobných pohovorov na svojom konte mal Phil zaužívaný postup dôkladne nacvičený. Keď začal prechádzať pripravený zoznam štandardných otázok, bol uvoľnený, ale vecný. Omar podľa očakávania na ne odpovedal priamo a pohodlne – Phil videl, že po dvadsiatich rokoch aj Omar poznal zaužívaný postup.

Koniec ukážky

Table of Contents

Obálka

Tiráž

Titulná strana

POĎAKOVANIA

OSOBNÉ POĎAKOVANIA PHILA HOUSTONA

OSOBNÉ POĎAKOVANIA MICHAELA FLOYDA

OSOBNÉ POĎAKOVANIA SUSAN CARNICEROVEJ

OSOBNÉ POĎAKOVANIA DONA TENNANTA

ÚVOD

1. Aké je pre nás ťažké nazvať niekoho klamárom